Unisa maak weer registrasies oop vir eerstejaarsUnisa (Foto: Gauteng-toerisme) Die Universiteit van Suid-Afrika (Unisa) sal weer aansoeke oopmaak vir die 2018- akademiese jaar vir eerstejaarstudente, het die instansies Sondag gesê. Ná kommunikasie van Universiteite Suid-Afrika (USAf) op 10 Januarie oor hoe universiteite instapstudente tydens die 2018-registrasieperiode moet hanteer, het Unisa sekere besluite geneem, het Martin Ramotshela, woordvoerder van Unisa, gesê. “Unisa sal weer aansoeke oopmaak vir die 2018- akademiese jaar vir voorgraadse studente wat vir die eerste keer wil registreer en nog nie voorheen aansoek gedoen nie,” het hy verduidelik. Eerstejaarstudente kan teen 19 Januarie aansoek doen deur die Unisa-webwerf of ŉ self-helpstasie by Unisa se dienskantore. Unisa sal slegs nuwe aansoeke prosesseer wat teen die sperdatum van 19 Januarie ingedien is. Aanbiedings sal daarna slegs gemaak word aan kwalifiserende aansoekers, beperk tot die getal plekke wat steeds vir die 2018- akademiese jaar beskikbaar is. Unisa sal in April 2018 aansoeke vir voorgraadse studente beskikbaar maak vir die tweede semester van die jaar.